SKRIFTLIG FORESPØRGSEL E-2637/00

af Marialiese Flemming (PPE-DE) til Kommissionen

(1. august 2000)

Om: Transport af levende dyr

Direktivet om beskyttelse af levende dyr under transport (direktiv 91/628/EØF(1), som ændret ved direktiv 95/29/EF(2)), indeholder de gældende retlige bestemmelser for transport af levende dyr. Overholdelsen af dette direktiv ville sikre dyrene en god beskyttelse. Desværre er gennemførelsen af direktivet i de enkelte medlemsstater ofte utilfredsstillende. I den forbindelse udgør især den utilstrækkelige kontrol fra de ansvarlige myndigheders side et stort problem.

Hvilke foranstaltninger træffer Kommissionen for at forcere gennemførelsen af direktiv 91/628/EØF i medlemsstaterne og øge kontrollen med dyretransporterne?

Er Kommissionen parat til at sænke eller fuldstændig afskaffe eksportrestitutionerne for levende kvæg?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Svar afgivet på Kommissionens vegne af David Byrne

(17. oktober 2000)

Mens medlemsstaterne er ansvarlige for den daglige håndhævelse af Fællesskabets lovgivning, foretager Kommissionens Levnedsmiddel- og Veterinærkontor særlige kontrol- og inspektionsbesøg for at kontrollere, at medlemsstaterne anvender EU-lovgivningen på en effektiv og ensartet måde.

Disse kontrolbesøg har afsløret visse mangler i nogle medlemsstaters overholdelse af EU-lovgivningen om dyr under transport. Som følge heraf er der indledt overtrædelsessager mod visse medlemsstater, og andre er under evaluering.

Inden årets udgang forelægger Kommissionen en rapport om gennemførelse af EU-lovgivningen om beskyttelse af dyr under transport i de enkelte medlemsstater for Rådet og Parlamentet.

Afhængigt af konklusionen på denne rapport har Kommissionen til hensigt at fremsætte forslag om forbedring af dyretransport.

Eksport af levende dyr er en vigtig afsætningsmulighed for EU's kødmarked og kan faktisk ikke erstattes af eksport af oksekød på grund af de forskellige slagteritualer, manglen på køle- og frysehuse i importlandene eller særlig efterspørgsel efter fersk kød af den kvalitet, disse lande kræver. Endvidere er eksport af avlsdyr en væsentlig del af den samlede eksport af levende dyr og kan heller ikke erstattes. Såfremt eksporten af levende dyr fra EU skulle blive umulig på grund af afvikling af eksportrestitutioner, ville andre leverandører overtage disse markeder. For eksempel eksporterer Australien i stadig stigende grad levende dyr til den arabiske verden med en betydeligt længere rejse end fra EU.

Endvidere fastsættes der i Kommissionens forordning (EF) nr. 615/98 af 18. marts 1998 særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(1) til tredjelande.

I henhold til ovennævnte forordning skal alle partier kvæg, der sendes til tredjelande, under transporten af dyrene til det første aflæsningssted i det endelige bestemmelsestredjeland overholde EU-lovgivningen om beskyttelse af dyr under transport. Forordning (EF) nr. 615/98 giver mulighed for at gennemføre veterinærkontrol af dyrene efter deres ankomst i det endelige bestemmelsestredjeland.

Hvis resultaterne af disse kontroller (der skal udføres af en dyrlæge) ikke er tilfredsstillende, for så vidt angår dyrevelfærd, afvises betalingen af eksportrestitution, eller kræves tilbagebetalt, hvis den allerede er udbetalt.

(1) EFT L 82 af 19.3.1998.